Canḍhi Prambanan

Canḍhi Prambanan panèka bhângonan canḍhi acorak aghâma Hindu palèng rajâ è Inḍonèsia sè èbhângon è abâd ka-9 Masèhi. Canḍhi sè èsebbhut jhughân Rara Jonggrang panèka èpersembadhâghi ka'angghuy Trimurti, iyâ arèya tèllo' dèwa otama Hindu: dèwa Brahma menangka dèwa sè nyèpta'aghi, dèwa Wisnu mènangka dèwa sè ngerabât, bân dèwa Siwa menangka dèwa sè mamosna. Mènorot prasasti Siwagrha, nyama aslina kompleks canḍhi panèka iyâ arèya Siwagrha (bhâsa Sanskerta sè artèna 'Roman Siwa'), bân pancèn è ḍâlem garbagriha (kennengngan otama) canḍhi panèka bâḍâ arca Siwa Mahadewa sè tèngghina tèllo' mèter, amarghâ aliran Syaiwa ngotama'aghi panyembhâ'ân dâ' dèwa Siwa è canḍhi panèka.

Kompleks percanḍhian Prambanan kabbhi bâḍâ è daèra Istimèwa Yogyakarta, nangèng pènto administrasina bâḍâ è Jhâbâ Tengnga. Hal panèka sè madhâddhi Canḍhi Prambanan bâḍâ è duwâ' kennengngan, iyâ arèya è Dhisa Bokoharjo, Prambanan, Kabuphatèn Sleman, Daèra Istimèwa Yogyakarta, bân è Tlogo, Prambanan, Kabuphatèn Klaten, Jhâbâ Tengnga, otabâ ra-kèra 17 kilomèter tèmor lao' ḍâri Kottâ Yogya, 50 kilomèter dâri bârâ' lao' Kottâ Surakarta, bân 120 kilomèter dâri laok Kottâ Semarang, pas è perbâtessan Daèra Istimèwa Yogyakarta bân Jhâbâ Tengnga.

Canḍhi panèka tamaso' Situs Warisan Dhunnya UNESCO, canḍhi Hindu palèng rajâ è Inḍonèsia, sarta sala sèttong canḍhi sè palèng asrè è Asia Tenggara. Arsitèktur bhângonan panèka bhentu'na tèngghi bân lanjheng sasowai kalabân arsitèktur Hindu biyasana kalabân Canḍhi Siwa mènangka canḍhi otama sè tèngghina dâpa' 47 mèter nyongngu' è tengngana kompleks canḍhi-canḍhi sè kènè'. Mènangka sala sèttong canḍhi sè palèng agung è Asia Tenggara, Canḍhi Prambanan dhaddhi dâyâ tarè' kaangghuy para tamoy dâri sakbbhina dhunnya.

 Sombher